Джылахъстэней ухуэныгъэщIэхэм КъБР-м и Тхьэмадэр дехьэх
КъБР-м и Iэтащхьэ КIуэкIуэ Юрий Къэбэрдей-Балъкъэрым и щIыпIэ зыбжанэм мэкъуауэгъуэм и 24-м щыIащ.
ЯпэщIыкIэ абы зыхигъэгъуэ-защ Налшык и Вольнэ Аул хьэблэм щIэрыщIэу щызэтраухуэжа «Кристалл» спорт комплексым и лэжьыгъэр зэрекIуэкIым. Уардэунэм и пщIантIэм республикэм и Iэтащ-хьэр гуапэу щрагъэблэгъащ центрым и унафэщIхэм, и гъэсакIуэхэм, адэ-анэхэмрэ ныбжьыщIэхэмрэ. Абыхэм къыхагъэщащ, спортым дихьэххэм я дежкIи зи зэманыр купщIафIэу езыгъэкIуэкIыну хуей щIалэгъуалэм папщIи ухуэныгъэр тыгъэ лъапIэу зэрыщытыр.
Комплексыр къэгъэщIэрэщIэжыным федеральнэ, республикэ бюджетхэм щыщу сом мелуан 70-м нэблагъэ трагъэкIуэдащ. Унэ кIуэцIхэр Iэхуитлъэхуит ящIащ, бжьамийхэр зэрахъуэкIащ, ток кIапсэхэр щIэрыщIэу зэпрашащ, псыр зэрагъэхуабэ Iэмэпсымэхэр зытхьэщIыпIэхэм щагъэуващ, ухуэныгъэм и щIыбыр ягъэдэхащ, къегъэщIылIа Iэгъуэблагъэр зэлъыIуахащ. Мы унэм спорт зэмылIэужьыгъуэхэм зэуэ зыщыхуагъэсэфынущ цIыху 250-м нэблагъэм.
— ИкъукIэ унэ бэлыхьщ! Дахэщ! Уардэщ! Сэ щIыпIэ куэдым сыщыIащ икIи схужыIэнущ мыбы хуэдэ ухуэныгъэ гъуэзэджэ Кавказ Ищхъэрэ псом щымыIэу, кIуэ, Краснодар дэтыр тIэкIу нэхъ инынкIи мэхъу. Ауэ, итIани, дыдейр нэхъ екIущ! — къыхигъэщащ УФ-м баскетболымкIэ щIыхь зиIэ и тренер, Налшык дэт сабий-ныбжьыщIэ спорт школ №2-м и унафэщI Къумыкъу Риммэ.
ИужькIэ КIуэкIуэ Юрий Джылахъстэней щIыналъэм кIуащ, Курп Ищхъэрэ къуажэм щызэрагъэпэщыжа сабий гъэсапIэмрэ курыт еджапIэмрэ я щытыкIэхэр къипщытащ.
Республикэм и къалащхьэм пэжыжьэ къуажэм дэсхэр илъэс пщIы бжыгъэ ипэкIэ иригушхуэу щытащ жызум щагъэхъу и джабэ нэкIухэмрэ и губгъуэхэмрэ. Ахэр къэгъэщIэрэщIэжын зэрыхуейми и гугъу щащIащ а махуэм хьэщIэхэм Курп Ищхъэрэм щызэхаша зэхыхьэм.
— КъищынэмыщIауэ, мы къуажэм икIэщIыпIэкIэ щызэфIэхыпхъэ Iуэхугъуэщ псы зрикIуэ бжьамийхэр километрищым нэблагъэм щызэхъуэкIын зэрыхуейр, — къыхигъэщащ КIуэкIуэ Юрий, къызэхуэсахэм защыхуигъазэм. — Ахэр къэгъэщIэрэщIэжыным ехьэлIа проект-сметэ тхылъхэр зэхагъэувэну, зыхуеину лэжьыгъэ псоми зыхуагъэхьэзырыну я пщэ дызолъхьэ Тэрч район администрацэм и унафэщI Бэлэтокъуэ Владимиррэ республикэм и япэ вице-премьер, мэкъумэш хозяйствэмкIэ министр Говоров Сергейрэ. ПIалъэу яхузогъэув 2017 гъэм бадзэуэгъуэм и 1-р.
ИужькIэ КIуэкIуэ Юрий Тэрч къалэ иджырей мардэхэм къитIасэу щаухуа спорт комплексышхуэм кIуащ, ар къызэрызэIуахым теухуа гуфIэгъуэ зэхыхьэшхуэми хэтащ. Ухуэныгъэм псори зэхэту метр зэбгъузэнатIэу мини 2,5-рэ къызэщIеубыдэ. Республикэ, щIыпIэ бюджетхэм къыхахри, ар ухуэным сом мелуан 75-рэ трагъэкIуэдащ. Центрым хэтщ къалэн куэд зыгъэзащIэ, тIысыпIэ 460-рэ зиIэ спорт залышхуэ, футбол, баскетбол, волейбол джэгупIэхэр, Iэпкълъэпкъым зэрызрагъэужь Iэмэпсымэхэр зыщIэт пэш, зытхьэщIыпIэ-зыгъэпскIыпIэхэр, нэгъуэщIхэри.
Спорт комплексым Iэмал къарет абы щIыналъэ, федеральнэ мыхьэнэ зиIэ зэхьэзэхуэхэр щрагъэкIуэкIыну. «Мы пэшым щагъэхьэзырынур зы олимп чемпионкъым», — къыхигъэбелджылыкIащ КIуэкIуэ Юрий, къызэхуэсахэм защыхуигъазэм.
ИужькIэ ар щыIащ Тэрч къалэ щаухуа автостанцыщIэм. Мыбы районым щызекIуэ маршрут 17 игъэлэжьэнущ. АбыхэмкIэ, зы жэщ-махуэм къриубыдэу, цIыху 1200-м щIигъу иризекIуэфынущ. УхуэныгъэщIэр сыт и лъэныкъуэкIи зэпэщщ. Абы хэтщ зэманыр щыбгъакIуэ хъу, анэмрэ сабиймрэ я пэшхэр, гурыIуэгъуэу икIи IупщIу гъэщIэрэщIа хъыбарегъащIэхэр и блынхэм кIэрыIулIащ.
Автовокзалыр къиплъыхьри, КIуэкIуэ Юрий къыхигъэщхьэхукIащ цIыхухэм я шынагъуэншагъэр къызэгъэпэщыным, гъуэгу трагъэхьэ автобусхэр техникэ и лъэныкъуэкIэ дагъуэншэу щыгъэтыным кIэлъыплъын зэрыхуейр. «Жьы хъуа транспортым цIыхухэр къребгъэшэкI хъунукъым», — яжриIащ КIуэкIуэ Юрий IуэхущIапIэм щылажьэхэм.
Апхуэдэу республикэм и Iэтащхьэр щыIащ Тэрч дэт лицей №1-м зи школ кIуэгъуэ мыхъуахэм я узыншагъэр щрагъэфIэкIуэным хухаха и IэнатIэм. Фитотерапием, массажым я кабинетхэр, щагъасэ пэшхэр иджырей IэмэпсымэхэмкIэ зэщIэузэдащ. Санаторэ теплъэ зиIэ медицинэ корпусым зы илъэсым къриубыдэу щеIэзэнущ сабий 300-м щIигъум.
Къежьэжын ипэ, Къэбэрдей-Балъкъэрым и Iэтащхьэм щыгъуазэ зищIащ «БТК-Терек» дэрбзэр IуэхущIапIэм и лэжьыгъэм. Ар 2015 гъэм къызэрагъэпэщащ икIи хохьэ Урысейм промышленность псын-щIэмкIэ и холдинг нэхъ ин дыдэм и компание гупым. Мыбы УФ-м ЗыхъумэжыныгъэмкIэ и министерствэм, нэгъуэщI IуэхущIапIэ зыбжанэм фащэхэмрэ щыгъын щIыIутелъхэмрэ щыхуад. ЛэжьапIэ IэнатIэу 250-м щIигъу иIэщ. КIуэкIуэ Юрий жиIащ IуэхущIапIэм и къудамэхэр районым и адрей жылагъуэхэми къыщызэIуах зэрыхъунур.
КЪУМАХУЭ Аслъэн.
